**Πώς γράφουμε περίληψη**

1. Διαβάζουμε το κείμενο 2-3 φορές, για να το κατανοήσουμε πλήρως, να βρούμε το **κύριο θέμα** του, να καταλάβουμε την **επιλογή του τίτλου**, την **άποψη- στάση** του συγγραφέα και τον **σκοπό** για τον οποίο το έγραψε. Δίνουμε μεγάλη προσοχή σε λέξεις με έντονη γραφή ή πλάγια γράμματα ή σε δείκτες που παραπέμπουν σε υποσημειώσεις, αν υπάρχουν.
2. Κατόπιν μελετούμε κάθε **παράγραφο** χωριστά, για να βρούμετο **κύριο θέμα της** προσέχοντας πολύ τη θεματική πρόταση, γιατί συνήθως το δηλώνει αυτή. Βγάζουμε **πλαγιότιτλο** για κάθε παράγραφο.
3. Στη συνέχεια **συνδέουμε** **τους πλαγιότιτλους** αναπτύσσοντάς τους, ώστε να δημιουργηθεί ένα ενιαίο κείμενο χρησιμοποιώντας συνδετικές λέξεις - φράσεις.
4. **Παραλείπουμε τις λεπτομέρειες**, δεν γράφουμε ερευνητικά στοιχεία, αλλά μόνο το συμπέρασμα της έρευνας.
5. Καταγράφουμε τις **απόψεις του συγγραφέα**, όχι τις δικές μας, και **δεν τις σχολιάζουμε**.
6. **Δεν αντιγράφουμε** φράσεις ή προτάσεις. Χρησιμοποιούμε συνώνυμες λέξεις–έννοιες, εκτός αν πρόκειται για συγκεκριμένη ορολογία. Αποδίδουμε το κείμενο απλά, κατανοητά και με δικά μας λόγια.
7. Χρησιμοποιούμε πάντα **γ΄ πρόσωπο**. (π.χ. ο ήρωας είπε, πρότεινε….)
8. Προτιμούμε την **παθητική σύνταξη** από την ενεργητική που προσδίδει έμφαση στο κείμενο. (π.χ. εκφράζεται/παρουσιάζεται/αναλύεται)

**Η αρχή της περίληψης**

**Ξεκινούμε με αναφορά είτε στον συγγραφέα είτε στο κείμενο**:

* Ο συγγραφές / ο συντάκτης του κειμένου / ο αρθογράφος / ο Όμηρος

αναφέρεται/ αφηγείται / περιγράφει / εκφράζει / προβάλλει / προβληματίζεται για / επισημαίνει / παρουσιάζει / τονίζει … + κεντρική ιδέα, θέμα.

* Στο κείμενο αυτό / στη σκηνή αυτή / στο άρθρο αυτό / στο ποίημα αυτό αναφέρεται/περιγράφεται/εκφράζεται/παρουσιάζεται/αναλύεται……+ κεντρική ιδέα, θέμα.

**Τεχνικές πύκνωσης του κειμένου**

1. **Παραλείπω ό,τι αποτελεί δευτερεύουσα/ασήμαντη λεπτομέρεια ή επανάληψη.**

Π.χ. «Kήρυκες και παιδόπουλα πρόθυμα τους υπηρετούσαν:

άλλοι να σμίγουν σε κρατήρες με νερό κρασί, άλλοι να πλένουν

τα τραπέζια με σφουγγάρια τρυπητά και να τα στήνουν,

κάποιοι να κομματιάζουν άφθονα τα κρέατα.»

Περίληψη: Υπηρέτες φρόντιζαν τα πάντα στο τραπέζι. (Η αρμοδιότητα του κάθε υπηρέτη είναι μια πληροφορία ασήμαντη και περιττή για την περίληψη.)

Π.χ. Η μητέρα έστρωσε τα κρεβάτια, άπλωσε τα ρούχα, σκούπισε και σφουγγάρισε το σπίτι και πιάστηκε με το μαγείρεμα.

Περίληψη: Η μητέρα μαγείρεψε, αφού πρώτα έκανε τις δουλειές του σπιτιού.

1. **Αντικαθιστώ περιφράσεις, μεταφορές, παρομοιώσεις με το νόημά τους.**

Π.χ. α 177-179 «ρημάζουν ξένα αγαθά· ενός που τα λευκά του οστά, κάπου αφημένα στη στεριά, τα σάπισε η νεροποντή, ή και το κύμα τα παρασύρει του πελάγου».

Περίληψη: κατασπαταλούν την περιουσία του νεκρού (Οδυσσέα).

Π.χ. Αμέσως όμως ένιωσε να βουλιάζει. Θεέ, πόσο τεράστιοι ήταν όλοι τους! Κι αυτή σαν νάνος! Ολόκληροι άντρες και γυναίκες!

Περίληψη: Μελαγχόλησε νιώθοντας μικρή ανάμεσα στα ψηλά παιδιά.

1. **Αντικαθιστώ ένα σύνολο από προτάσεις που περιγράφουν μια σειρά ενεργειών με μια φράση που αποδίδει το νόημά τους συνοπτικά.**

Π.χ. Κατηφόρισε σοβαρή, όπως ταίριαζε σ' ένα γυμνασιοκόριτσο, την καινούρια ακόμη γειτονιά της. Διέσχισε γρήγορα, όπως άρμοζε, την Πάνω Πλατεία και μπήκε στο δρόμο με τα μαγαζιά. Ούτε ματίτσα αριστερά και δεξιά. Με βιαστικό βήμα, έφτασε στην Κάτω Πλατεία, πέρασε απέναντι και μπήκε επιτέλους στο δρόμο που βρισκόταν το Γυμνάσιο.

Περίληψη: Ξεκίνησε για το Γυμνάσιο με μεγάλη βιασύνη.

Π.χ. το απόσπασμα της α 176-187

[Tο μέλημά τους, ξένε, είναι αυτά που βλέπεις: κιθάρα και τραγούδι,   
εύκολο μέλημα, αφού ατιμώρητοι ρημάζουν ξένα αγαθά·  
ενός που τα λευκά του οστά, κάπου αφημένα στη στεριά, τα σάπισε η νεροποντή, ή και το κύμα τα παρασύρει του πελάγου.]  
[Aν όμως στην Iθάκη γύριζε εκείνος, αν μπρος στα μάτια τους τον έβλεπαν·  
όλοι τους λέω πως θα ύψωναν ευχή, πόδια να είχαν ελαφρότερα,  
παρά να τους βαραίνει ο πλούτος με μαλάματα και ρούχα.]  
[Mα τώρα αυτός αφανισμένος, όπως αφανίστηκε, με θάνατο άσχημο, δεν άφησε σ' εμάς καμιά παρηγοριά κι ελπίδα, αν κάποιος από τους  
θνητούς στη γη που κατοικούμε ισχυριστεί πως θα γυρίσει·  
*του γυρισμού του η μέρα χάθηκε και πάει.*]

Περίληψη: Στους στίχους αυτούς προβάλλεται η άπρεπη συμπεριφορά των μνηστήρων, η τιμωρία τους στην περίπτωση που ο Οδυσσέας επέστρεφε και η απώλεια από τον Τηλέμαχο κάθε ελπίδας γυρισμού του πατέρα του.

1. Εκτενείς περιγραφές τις αποδίδω σύντομα, προβάλλοντας μόνο την πληροφορία.

Π.χ. Για πολλά χρόνια το σπίτι εκείνο, το φάντασμα των παιδικών μου χρόνων, δεν κατοικούνταν. Δεν έχανα, όμως ευκαιρία να το επισκέπτομαι, με κάποιο φόβο κάθε φορά, που δεν μπορούσα να εξηγήσω. Το σπίτι είχε δύο ορόφους και μια παλιά αυλή στρωμένη με πλάκες. Οι τοίχοι ήταν μεγάλου πάχους και ύψους. Ήταν από πέτρα. Τα παράθυρα ήταν φραγμένα με κάγκελα και τα παντζούρια είχαν σχεδόν σαπίσει. Σπρώχνοντας τη βαριά από ξύλο πόρτα του αντίκρισα μια εικόνα που με γοήτευε: οι τοίχοι ήταν γεμάτοι με διακοσμήσεις, το ταβάνι όλο στολίδια και, αυτό που με εντυπωσίασε περισσότερο, τα τζάμια στα παράθυρα είχαν πολλά χρώματα. (102 λέξεις)

Περίληψη: Στο κείμενο περιγράφεται το σπίτι-φάντασμα του ήρωα, ο οποίος, αν και με φόβο, το επισκεπτόταν συχνά. Το διώροφο πέτρινο σπίτι με εμφανείς φθορές εξωτερικά, έκρυβε μια ευχάριστη έκπληξη για τον ήρωα στο εσωτερικό του, την πλούσια διακόσμηση και την πολυχρωμία. (41 λέξεις)

Π.χ. το απόσπασμα της ε 165-168

Tον βρήκε εκεί να κάθεται στο περιγιάλι, ούτε στιγμή δεν στέγνωναν  
τα μάτια του απ' το κλάμα, έλιωνε η γλυκιά ζωή του  
απ' τον καημό του γυρισμού, κι οδύρονταν …

Περίληψη: ο Οδυσσέας θρηνεί και υποφέρει.

1. **Αντικαθιστούμε μια σειρά υπωνύμων από το υπερώνυμό τους. ( υπώνυμο: η λέξη που εμπεριέχεται μέσα σε μια ευρύτερη έννοια).**

Π.χ. Γαρδένιες, ορτανσίες, χρυσάνθεμα, ζουμπούλια στόλιζαν τον κήπο.

Περίληψη: ποικιλία λουλουδιών ομόρφαιναν τον χώρο.